Tularemia, o boală infecțioasă transmisă de căpușă. Avertismentul de la Timișoara.
Tularemia este o boală infecțioasă cauzată de o bacterie care afectează animalele sălbatice, căpușele și rozătoarele.
Omul este infectat, de obicei, în lunile de vară, în urma contactului cu insecte, majoritatea fiind reprezentate de căpușe.
Modalități de transmitere: mușcătura de căpușă, contact direct cu animale infectate, contact cu apă sau sol infectat.
La om, cea mai frecventă poartă de intrare este pielea, prin mușcătura de căpușă, cât și a altor insecte și animale.
După pătrunderea în piele, bacteria se multiplică la nivel local. Perioada de incubație este cuprinsă între 2-10 zile, la care ulterior se asociază leziuni ulceroase și inflamație.
„Manifestările clinice includ febră, frisoane, cefalee, dureri musculare și articulare, umflarea ganglionilor limfatici.
Există mai multe forme de tularemie, distribuite în funcție de modul de transmitere, expunere și virulența organismelor infectate.
Cea mai frecventă formă întâlnită este tularemia ulceroglandulară, care este de obicei asociată cu mușcătura de căpușă.
La copii se manifestă cu adenopatie laterocervicală, iar la adulți cu adenopatie la nivel inghinal, manifestări legate de zona unde s-a produs mușcătura.
Diagnosticul de tularemie este confirmat prin teste de laborator. Tratamentul constă în administrarea de antibiotice și medicamente simptomatice.
Prognosticul este unul favorabil dacă tratamentul este instituit precoce, recuperarea fiind completă”, a explicat dr. Darius Simion, medic rezident boli infecțioase la Spitalul de Boli Infecțioase și Pneumoftiziologie „Victor Babeș” Timișoara.
Metodele de prevenție includ folosirea cremelor și a sprayurilor împotriva insectelor, evitarea zonelor cu vegetație densă și ierburi înalte, acoperirea pielii în zonele cu risc crescut, purtând șosete și pantaloni lungi, evitarea manipulării animalelor moarte fără mănuși de protecție și respectarea unei igiene adecvate și riguroase.